
DECISIÓ 39/04

Assumpte: Anunci Renault Espace
1. El mes de juliol de 2004, dues persones formulen una reclamació en relació amb l’anunci esmentat. Les persones reclamants consideren intolerable que per anunciar un cotxe s’hagin d’utilitzar situacions com introduir una peixera dins d’un microones i creuen que s’haurien de visionar els anuncis abans d’emetre’ls per televisió. 

2. Es localitza una emissió de l’anunci objecte de reclamació el 6 de juliol de 2004 a les 14.28 hores, a TV3.

3. L’anunci mostra imatges d’una dona que està cuinant mentre mira la televisió. Concentrada en el que mira, i sense fixar-se en el que està fent, agafa una peixera en què hi ha dos peixos i la posa al microones. Mentre dura aquesta escena, a la part superior dreta de la pantalla apareix la sobreimpressió “Ficció publicitària”.

A continuació, una veu en off diu: “Si te la trobes a la carretera val més que vagis en un Renault Espace, el cotxe més segur de la seva categoria”, i es mostra la imatge del cotxe que s’anuncia circulant per una carretera.

Al final de l’anunci, apareix una imatge dels reposacaps dels seients davanters del cotxe amb un DVD incorporat, i una veu en off masculina indica: “I ara, amb DVD de sèrie”.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 22 de setembre de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima les reclamacions perquè entén que l’escena susceptible de ferir la sensibilitat de les persones teleespectadores va acompanyada d’una sobreimpressió on s’indica que és “Ficció publicitària”, per la qual cosa, les persones poden percebre que és una seqüència exagerada i fictícia, amb la finalitat de corroborar el missatge publicitari.

5. El Consell acorda comunicar aquesta decisió a les persones interessades i a Televisió de Catalunya.

Barcelona,  22 de setembre de 2004

El president

Francesc Codina i Castillo

